**Feljegyzés**

**szakosztály-megbeszélésről**

**Biztonságpolitikai szakosztály, 2019. szeptember 25.**

Szeptember 25-én 15 órakor (fél órával a Kiss Károly hadtudományi klub rendezvénye előtt) megbeszélést tartott a Biztonságpolitikai szakosztály, amelyen végül is 11 tagtársunk vett részt.

Ezt megelőzően utoljára március végén tartottunk szakosztály-megbeszélést, az akkori napirenden beszámoló szerepelt a Társaság tisztújító küldöttgyűléséről.

Jelen megbeszélésen két napirendi pont szerepelt.

1.Változás a szakosztály vezetőségében:

Mező András tagtársunk, a szakosztály eddigi titkára nyár óta Norfolkban, a NATO Átalakítási (Transzformációs) Parancsnokságán teljesít szolgálatot. Továbbra is vezetőségi tag kíván maradni, de a titkári funkciókat (például esetenként az elnök helyettesítését) nem tudja ellátni. A vezetőség azt javasolja a szakosztálynak, hogy – az öttagú vezetőség összetételének megváltoztatása nélkül – válassza titkárrá Vogel Dávidot.

A szakosztály jelen lévő tagjai ellenszavazat és tartózkodás nélkül elfogadták a vezetőség javaslatát és titkárrá „léptették elő” Vogel Dávidot.

2.Tájékoztatás a szakosztály előtt álló feladatokról, ennek során Nagy László felvázolta két állandó jellegű feladat és két időszakos, most ősszel aktuális feladat körülményeit.

Egyik fontos feladatunk, hogy zökkenőmentesen menedzseljük a „mindenki hadtudománya” előadás-sorozatot, amely most szeptemberben kezdte meg kilencedik „egyetemi” évét. Az őszi programot a NATO-évfordulók jegyében szerveztük át.

Majdnem ennyire fontos, hogy fenntartsuk a Kiss Károly hadtudományi klub működését (közösen a Nemzetbiztonsági szakosztállyal). Aktuális tennivaló, hogy a korábbi hármas együttműködésben a szétesett Biztonságpolitikai szakkollégiumot felváltsuk az aktívabb Nemzetbiztonsági szakkollégiummal

„Soronkívüli” feladat, hogy bekapcsolódjunk az egyetemekkel közösen szervezett kerekasztal-beszélgetésekbe (road-show) a NATO „népszerűsítése” céljából. Szakosztályunk érdekelt a Corvinus (és talán a Veszprémi egyetem) bevonásában a programba.

Egy másik lehetőség a saját egyetemünkön október 11-12-én szervezendő NATO-szeminárium munkájába való bekapcsolódás.

Legközelebb november végén tartunk megbeszélést, amelyen összeállítjuk a szakosztály *beszámolóját* az idén végzett munkáról.

Tájékoztatásul ideillesztem a rövid értékelést a Kiss Károly-rendezvényről, amelynek időpontja – a szokásos módon – szeptember 25-én 15.30 volt.

Az előadást a NATO és a Magyar Honvédség kutatás-fejlesztési és innovációs tevékenységéről Porkoláb Imre ezredes, a Fegyverzeti Igazgatóság igazgató-helyettese, a Társaság egyik elnökhelyettese, szakosztályunk tagja tartotta. Első alkalommal (de remélhetőleg nem utoljára) történt, hogy a rendezvény programjába bekapcsolódott a Magyar Katonai Logisztikai Egyesület tucatnyi tagja is, így összesen több mint 30-an hallgattuk meg az érdekes és színvonalas előadást, melyet néhány kérdés illetve hozzászólás követett.

Budapest, 2019. szeptember 25.

Nagy László

szakosztály-elnök